**Tekstovno in podatkovno rudarjenje (člena 3 in 3a, zdaj 3 in 4)**

Predlog direktive je v členu 3 predvidel vpeljavo nove izjeme za tekstovno in podatkovno rudarjenje (TDM), v skladu s katero bi smeli uporabniki brez dovoljenja avtorja in brez plačila posebnega nadomestila z orodji za tekstovno in podatkovno rudarjenje zbirati podatke, do katerih imajo zakonit dostop. Koristniki te izjeme naj bi bile znanstvene ustanove in ustanove za varovanje kulturne dediščine, države članice pa bi lahko uvedle tudi opcijsko izjemo, ki TDM dovoljuje tudi drugim subjektom. Predlog direktive predvideva, da bi se lahko podatki hranili le za omejen čas, ki je potreben za doseganje namena zbiranja podatkov.

* MIZŠ podpira stališče, da je pravica do branja tudi pravica do rudarjenja, zato bi se Izjema za tekstovno in podatkovno rudarjenje (TDM) morala nanašati na vse osebe v javnem in zasebnem sektorju, ki smejo izvajati TDM za vse namene. Rudarjenje po javno dostopnih podatkih je ključnega pomena za razvoj znanosti in družbe, saj omogoča neomejene možnosti za raziskovanje in inovacije ter krepi civilno iniciativo v znanosti in gospodarstvu.
* MIZŠ se zavzema za uvedbo obvezne izjeme za vse uporabnike v javnem in zasebnem sektorju, ki smejo izvajati TDM za vse namene. Skladno s tem MIZŠ podpira obvezno izjemo za raziskovalne institucije in institucije za varstvo kulturne dediščine, obenem pa se zavzema, da bi opcijska izjema iz člena 3a (zdaj 4), ki predvideva TDM tudi za vse ostale subjekte, postala obvezna.
* MIZŠ se zavzema, da bi se smeli podatki hraniti neomejen čas, kar je nujni pogoj za preverljivost znanstvenih raziskav.
* MIZŠ se zavzema, da imetniki pravic ne bi smeli imeti možnosti, da rudarjenje po zakonito dostopnih podatkih preprečijo s tehničnimi ukrepi ali splošnimi klavzulami, kot je "vse pravice pridržane".

Skupina znanstvenikov pravne, ekonomske in družboslovne stroke iz vodilnih raziskovalnih centrov po Evropi je na Evropski parlament in Svet EU naslovila [odprto pismo](https://www.create.ac.uk/wp-content/uploads/2018/04/OpenLetter_EU_Copyright_Research_Centres_26_04_2018.pdf), v katerem izpostavljajo stališča, ki jih zastopa tudi MIZŠ.

Enaka stališča v svojem [odprtem pismu](http://eare.eu/assets/uploads/2018/03/OpenLetter-to-JURI-Committee-on-TDM_26March2018.pdf) zastopa tudi 28 organizacij, ki predstavljajo univerze, tehnološka podjetja, ponudnike telekomunikacijskih storitev, start-upe, knjižnice, znanstvene ustanove, open access založnike, nevladne organizacije in novinarje.

Pravni aspekti nove izjeme so podrobno pojasnjeni tudi v [poročilu](http://www.europarl.europa.eu/RegData/etudes/IDAN/2018/604941/IPOL_IDA(2018)604941_EN.pdf) odbora JURI.

MIZŠ je februarja letos, ko je postalo očitno, da izjema za izobraževanje v Predlogu direktive ni dobra, v postopku sprejemanja novele Zakona o avtorski in sorodnih pravicah (ZASP - H), predlagalo spremembo obstoječe izjeme za pouk v 49. členu ZASP v novo izjemo za poučevanje in znanstveno raziskovanje, zato da bi bilo področje primerneje urejeno.